Innostaako suomalaisia energiapihistely kovimpien sähköpiikkien aikaan?

Kireä pakkanen jatkuu vielä tänään. Jopa 30 asteen pakkanen nosti Fingridin mittausten mukaan Suomen sähkönkulutuksen tuntikeskitehon tuntikeskitehon 13 400 megawattiin puoliltapäivin.

Houkuttaako energiatalkoilu villasukissa kovilla pakkasilla?

Sähköyhtiö Helenin mukaan kohtuullisesti, mutta enemmänkin voisi vielä. Yhtiö aloitti lokakuussa Lämpölupaus-kampanjan, joka haastaa ihmisiä vähentämään kulutustaan energiapiikkien eli kovien pakkasten aikaan.

Helenin verkkosivujen mukaan lupaajia on tällä hetkellä 2 713.

– Kampanja jatkuu edelleen, ja heitä tulee koko ajan lisää. Lupaukset eivät ole jääneet pelkiksi lupauksiksi, vaan moni on myös lunastanut lupauksensa. Kampanjan avulla yhdessä on säästetty päästöjä yli tuhannen öljylitran verran, kehityspäällikkö Ossi Porri Helenista sanoo.

Säästetty öljymäärä ei päätä huimaa, sillä sillä ei täytä vielä edes yhtä tankkiautoa. Toisaalta moni suomalainen on säätänyt jo ilman kampanjasitoumuksiakin kotinsa sisälämpötilaa pienemmälle.

– Yleensä silloin, kun kantaverkkoihminen kertoo huolensa televisiossa, aika moni menee säätämään termostaatteja pienemmälle. Ainahan useampikin voisi tehdä näin. Osa aina miettii, että ’minähän pidän kodissani juuri sellaiset olosuhteet kuin haluan’.

Porri huomauttaa, että energian riittävyys ei toisaalta ole lämpöpihistelyn avainasia vaan ilmastosyyt. Valaistus ja kodin elektroniikka kuluttavat koko ajan vähemmän sähköä, mutta lämmitys melkein saman kuin ennen.

Voimaloita tyhjänpanttina

Pakkaspiikkien ja energian huoltovarmuuden takia Suomessa seisoo paljon voimaloita tyhjän panttina ison osan vuotta.

Helsingissäkin pyritään, että mahdollisimman suuri määrä sähköä voitaisi tuottaa yhteistuotantolaitoksilla. Helenillä laitoksia on kuitenkin kymmenkunta, kolme isoa voimalaitosta, jotka tekevät sähköä ja lämpöä, ja varalle tarvittaessa käynnistettäviä.

– On laskettu, että vaikka olisi 30 astetta pakkasta, ja iso voimala vikaantuisi, sittenkin energiaa riittäisi. Vähän tällainen vyö ja henkselit -tilanne, Porri sanoo.

Hän arvelee, että ilman näitä piikkejä kaupungit saattaisivat pärjätä ehkä vähän vähemmilläkin varalaitoksilla.

– Nyt on ihan hurja tarve, ja koko Suomessa ajetaan laitoksia tosi kovaa. Huomenna taas lässähtää, ja tilanne muuttuu radikaalisti.